《感寓 其十二》
宋代·刘弇

富贵苦不常，忽则辄易人。青门聚瓜客，曾是故侯身。

金镜失秦家，中原骇烟焚。屠狗贩缯子，闾阎排氤氲。

一逢泗水公，濯鳞清沧滨。信知天地间，虚橐鼓游尘。

冥中有巨力，呼吸旋峨岷。肘股不辍弄，挈故还趋新。

得失定有寄，无为丧吾真。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。